钦定古今图书集成/方舆汇编/边裔典/第140卷 > 广延国〈附波弋国〉
## 钦定古今图书集成/方舆汇编/边裔典/第140卷 > 广延国〈附波弋国〉

燕昭王即位二年，广延国来献善舞者二人，一名《旋
娟》，一名《提嫫》，并玉质凝肤，体轻气馥，绰约而窈窕，绝
古无伦。或行无迹影，或积年不饥。昭王处以单绡华
幄，饮以瓀珉之膏，饴以丹泉之粟。王登崇霞之台，乃
召二人，徘徊翔舞，殆不自支。王以缨缕拂之，二人皆
舞，容冶妖丽，靡于鸾翔，而歌声轻飏。乃使女伶代唱
其曲，清响流韵，虽飘梁动木，未足嘉也。其舞一名《萦
尘》，言其体轻，与尘相乱。次曰《集羽》，言其婉转，若羽毛
之从风。末曲曰《旋怀》，言其支体缠蔓，若入怀袖也。乃
设麟文之席，散荃芜之香。香出波弋国，浸地则土石
皆香，著朽木腐草，莫不郁茂。以熏枯骨，则肌肉皆生。
以屑喷地，厚四五寸，使二女舞其上，弥日无迹，体轻
故也。时有白鸾孤翔，衔千茎穗，穗于空中，自生花实，
落地则生根叶，一岁百获，一茎满车，故曰“盈车嘉穗。”
麟文者，错杂宝以饰席也。皆为云霞麟凤之状。昭王
复以衣袖麾之，舞者皆止。昭王知其神异，处于崇霞
之台，设枕席以寝䜩，遣侍人以卫之。王好神仙之术，
元天之女托形作此二人。昭王之末，莫知所在。或云
“游于汉江，或伊洛之滨。”